"'n Mens kan nie waardig oud word in rock 'n' roll nie," het die sanger Nick Cave in 'n 2008-onderhoud gesê. "Jy moet maar skandalig uitklok. Anders eindig jy soos Sting wat luitmusiek speel."
Met 'n kookwatergroep van ses musikante agter hom het hy dan ook die waarderende gehoor meer as twee uur lank vermaak met 'n eklektiese keur van oud en nuut totdat die ­dansende skare hom vir drie toegifte teruggejuig het.
Die man het nie net 'n fenomenale, onmiskenbare stem nie, maar as komponis is hy ewe vlot in pop, rock, funk, jazz en folk hy kan selfs 'n bietjie country gooi as dit moet, soos hy gewys het met 'Love Is Stronger than Justice' wat ge­ëindig het met 'n heerlike hondsdol viool­solo deur Pete Tickell.
'n Mens vermoed egter die Police se immergroen, reggae-gegeurde mengsel van pop-rock is sy musikale moedertaal. Sting se solo-loopbaan het sedert 1985 verskeie hoogtepunte opgelewer, maar iewers in die middel van die konsert het die ­indruk ­ontstaan dat jy na die vir­tuose styl en vingeroefeninge van 'n hoogs begaafde popkunstenaar luister wie se inspirasie hom soms in die liriek­afdeling versaak.